Denník odvážneho bojka

Denník odvážneho bojka () je americká knižná séria, ktorú píše a ilustruje Jeff Kinney. Do slovenčiny bolo zatiaľ preložených 17 dielov a jeden špeciál, v angličtine vyšli aj ďalšie špeciály. Boli natočené aj 4 filmy, ktoré boli inšpirované prvými štyrmi knihami a 9. knihou.
História.
V roku 1998 dostal Jeff Kinney nápad napísať knihu o dieťati chodiacom na 2. stupeň základnej školy, ktorého pomenoval Greg Heffley. V máji 2004 bola vydaná online verzia Denníka odvážneho bojka. Stránka bola denne navštevovaná až do júna 2005. Kinney pracoval na svojej knihe 8 rokov, kým ju ukázal vydavateľovi v New Yorku.
Vo februári 2006, počas New York Comic Con, Jeff Kinney podpísal zmluvu na knižnú sériu v tlačenej podobe s vydavateľom Harry N. Abrams, Inc.
Kniha sa stala hitom a online verzia v roku 2009 mala 20 miliónov videní. Veľa online čitateľov chcelo tlačenú knihu. Kinney súhlasil a tak v apríli 2007 bola vydaná prvá kniha. V apríli 2009 zaradiť magazín TIME Kinneyho do zoznamu Najvplyvnejší ľudia na svete.
Knihy.
Doteraz bolo v anglickej verzii vydaných 15 dielov a ďalšie "extra" knihy ako "Wimpy Kid: Do It Yourself Book" a "Movie Diary". Do slovenčiny bolo preložených zatiaľ 14 dielov a jedna špeciálna kniha ("Toto nie je denník odvážneho bojka"). 13. diel vyšiel v slovenčine 12. marca 2019.
24. septembra 2019 vyšiel druhý špeciál s názvom Denník skvelého kamoša. Bude rozprávať Gregove príhody zo strany jeho najlepšieho kamaráta Rowleyho.
Filmy.
Jeff Kinney oznámil, že film inšpirovaný prvou knihou bude natočený filmovou spoločnosťou 20th Century Fox. Film mal mať pôvodne premiéru 2. apríla 2010, no presunula sa na 19. mája 2010. Režisérom bol Thor Freudenthal, ktorý režíroval aj film Hotel pre psov. Vo filme účinkovali Zachary Gordon ako Greg, Robert Capron ako Rowley, Steve Zahn ako Frank, Rachael Harris ako Susan, Devon Bostick ako Rodrick a Grayson Russell ako Fregley. Vo filme sa vyskytuje aj postava Angie, ktorá v knihe nebola. Hrá ju Chloë Grace Moretz.
Druhý film v sérii bol vydaný 25. mája 2011, a bol inšpirovaný 2. knihou "Rodrick je šéf". Film bol natočený vo Vancouveri, podobne ako prvý film. Vo filme sa objavilo aj pár scén z "Poslednej kvapky" (3. kniha). Režíroval ho David Bowers. Zaujímavosťou je, že v 2. a 3. filme sa objavuje aj autor kníh o Gregovi Jeff Kinney ako otec Holly Hillsovej.
Tretí film kombinuje tretiu a štvrtú knihu, "Posledná kvapka" a "Prázdniny pod psa". Vo filmoch sú príbehy z oboch kníh, ale hlavne zo 4. knihy "Prázdniny pod psa", z ktorej si film zobral aj názov. Rozhodnutie spojiť 2 knihy do jedného filmu bolo z dôvodu udržania veku hercov k postavám. Film mal premiéru 3. augusta 2012 a jeho režisérom bol David Bowers.
Pravdepodobnosť, že bude 4. film bola malá. Kinney ohlásil, že je tu možnosť natočiť animovaný film založený na 6. knihe "Ponorková choroba". V interview pre knihu To je smola! Jeff Kinney povedal, že začal pracovať s Foxom ("Fox Broadcasting Company") na polhodinovom špeciály To je smola!, ktorý bude vysielaný neskôr v 2014, ale keďže sa výroba oneskorila, Jeff Kinney oficiálne ohlásil produkciu štvrtého filmu, "Denník slabocha 4": Dlhá cesta na svojom účte Twitter v roku 2016. Režisérom bol opäť David Bowers.